በነገራችን ላይ መተርጎምን ካነሳን አይቀር ፈገግ ያስባለኝን ነገር ላካፋላችሁ። ሬድዮ ላይ ነው የሰማሁት፤ ባልሳሳት “የደራው ጨዋታ” በተሰኘው ፕሮግራም ላይ የአማርኛን ዘፈን ለመተርጎም እንዴት ከባድ እንደሆነ አንድ ፕሮግራማቸው ላይ አቅርበው ነበር። እንደውም አንዱ ፈረንጅ የትዝታን ዘፈን ለመተርጎም ፈልጎ “የእኔ አንጀት” ለሚለው ቃል ቀጥተኛውም ትርጉም “My Intestine” የሚለውን የእንግሊዘኛ ቃል ሰጥቶት ወጥ ሃሳቡ ትርጉም አልሰጥ ብሎት እንደነበር ሲናገሩ ሰምቻለው። እሱን አንስቼ ከአንድ ጓደኛዬ ጋር ስንወያይ ደግሞ የመሃሙድን ዘፈን አነሳን ፤ ለምሳሌ “አትስጊ በእኔ ቤት ልብ ይቀርብልሻል” (በጮማው ፋንታ) የሚለውን እንተርጉም ብንል የሆነ የሆረር ሳውንድ ትራክ ሊያስመስለው ይችላል እንጂ እንዴት ትርጉሙ ሳይዛባ መተርጎም ይቻላል? ብለን ፈገግ በለን ነበር።
